**ΓΙΑ ΤΟ ΟΡΘΟΔΟΞΙΑ ΙΝΦΟ**

**ΟΝΟΜΑΣΤΗΡΙΑ**

**ΣΕΒΑΣΜΙΩΤΑΤΟΥ ΜΗΤΡΟΠΟΛΙΤΟΥ ΠΕΡΙΣΤΕΡΙΟΥ**

**κ.κ. ΧΡΥΣΟΣΤΟΜΟΥ**

 Ἑορτὴ Ἁγίου Ἰωάννου τοῦ Χρυσοστόμου, τοῦ πιστοτέρου καὶ φλογεροτέρου, μετὰ τὸν Παῦλο, ἐργάτου τοῦ Χριστοῦ. Χρυσόστομος ! Ὁ θερμότερος κήρυκας τῆς ἀλήθειας καὶ τῆς ἀγάπης ! Ὁ ἁγνότερος διάκονος τῶν Μυστηρίων τοῦ Θεοῦ ! Τὸ λαμπρότερο ἀστέρι τῆς Ἐκκλησίας,ποὺ ἀνέτειλε τὸν 4ο αἰῶνα μ.Χ. καί ἐξακολουθεῖ νά ἀστράπτῃ στὸν ὁρίζοντα τῆς Ἐκκλησίας. Ἀφωσιωμένος πλήρως στὸ Χριστὸ ὁ Ἅγιος Ἴωάννης, ὁ ἐπικληθείς Χρυσόστομος.

 Ὁ Ἰωάννης γεννήθηκε τὸ 347 στὴν Ἀντιόχεια, ποὺ ἦταν μιὰ μεγαλούπολι ξακουσμένη γιὰ τὰ πνευματικὰ κέντρα καὶ τὶς σχολές της. Ἀλλὰ ἦταν καὶ μιὰ χριστιανικὴ μεγαλούπολι μὲ πλῆθος πιστῶν, οἱ ὁποῖοι ἐκεῖ γιὰ πρώτη φορά ὠνομάσθηκαν χριστιανοί. Ὁ πατέρας του ὀνόματι Σεκουνδος ἦταν στρατηγός. Ἡ νεαρὰ χήρα μητέρα του, ἡ Ἀνθοῦσα, μόλις εἴκοσι ἐτῶν, ἀπεφάσισε νὰ μὴν ξαναπανδρευθῇ καὶ νὰ ἀφιερωθῇ στὴν ἀνατροφὴ τοῦ παιδιοῦ της. Ἡ χριστιανικὴ ζωὴ καὶ αὐταπάρνησί της ἦταν τέτοια ποὺ ἔκανε ἀργότερα τὸν εἰδωλολάτρη ρητορικὸ διδάσκαλο Λιβάνιο νὰ λέγη μὲ θαυμασμό: « Βαβαί, ὁποῖαι παρὰ Χριστιανοῖς γυναῖκες εἰσί » δηλαδή «πῶ,πῶ! Τί θαυμάσιες γυναῖκες ὑπάρχουν στοὺς χριστιανοὺς »

 Ἡ πρώτη γνωριμία τοῦ Ἰωάννου μὲ τὰ γράμματα ἐδικαίωσε τὶς κρυφὲς ἐλπίδες τῆς μητέρας του. Εἶχε τέτοια πνευματικὰ τάλαντα καὶ τόσους θησαυροὺς γνώσεως, ὥστε|ὅταν ἐρωτήθηκε ὁ διδάσκαλός του Λιβάνιος ποιὸν θὰ ἄφηνε διάδοχό του στὴ διεύθυνσι τῆς ρητορικῆς του σχολῆς, ἀπάντησε τὸν Ἰωάννη, ἂν δὲν μᾶς τὸν εἶχαν πάρει οἱ χριστιανοί.

 Γιὰ τὴν ἐποχὴ ἐκείνη ἕνας νέος πλούσιος μὲ σπάνιο ρητορικὸ τάλαντο δὲν ἦταν κάτι συνηθισμένο νὰ τά ἀφήνη ὅλα καὶ νά ἀφιερώνεται στὴν ὑπηρεσία τοῦ Εὑαγγελίου. Πολλοὶ ἔκριναν τὴν ἐκλογὴ αὐτή κατώτερη ἀπὸ τὴν ἀξία του. Ὁ ἴδιος ὅμως ἔκρινε κατώτερο τὸν ἑαυτό του γιὰ ἕνα τόσο μεγαλεῖο. Γι’ αὐτό καὶ δὲ δέχθηκε ἐνωρὶς νὰ εἰσέλθη στὴν Ἱερωσύνη. Ἐξέλεξε προηγουμένως τὴ μόνωσι, ποὺ χαρίζει ὧρες περισυλλογῆς, προσευχῆς καὶ αὐτομελέτης. Ἐφήρμοσε τὸ « ὁποῖος κάποτε πολλὰ θἄχη νὰ πῇ, σὲ σιωπὴ βυθίζεται πολλή ».

 .....................................................................................................................

 Αἰῶνες άπό τότε, ἐξακολουθεῖ νά εἶναι καί σήμερα ὁ μεγάλος φάρος τῆς Ἐκκλησίας μας. Μὲ τοὺς λόγους του καὶ τὸ παράδειγμά του ἐμπνέει στὸν τομέα τῆς ἀγάπης, ἀνοίγει δρόμους στὴν Ἱεραποστολή, φωτίζει καὶ πλουτίζει σὲ ἰδέες τοὺς ἱεροκήρυκας, καθοδηγεῖ καὶ διδάσκει ὀρθὴ θεολογία τοὺς θεολόγους, ἐλέγχει τοὺς παρεκτρεπομένους. Οἱ διωγμοί του δὲ καὶ τὸ μαρτυρικό του τέλος μᾶς ὑπενθυμίζουν τὴ μεγάλη ἀλήθεια ποὺ ἔχει ἰσχὺ σὲ κάθε ἐποχή, ὅτι ἡ ἀρετὴ καταδιώκεται ἀπὸ τὴν κακία καὶ τὸ φῶς μισεῖται [ἀπὸ τὸ σκοτάδι. Πολλὰ σύγχρονα ἐκκλησιαστικὰ γεγονότα ἑρμηνεύονται, ἂν ληφθοῦν ὑπ’ ὄψιν οἱ διώξεις κατὰ τοῦ ἱεροῦ Χρυσοστόμου. Ὁ μεγαλύτερος Ἱεράρχης τῆς Ἐκκλησίας πεθαίνει ἐξόριστος καί...!!! ὁ ἀετὸς θυσιάσθηκε γιὰ τὶς ὄρνιθες... τὸ λιοντάρι γιὰ τὶς ἀλεποῦδες καὶ τοὺς τυφλοπόντικες...

 Πολλὰ ἔχει νὰ μᾶς διδάξη καὶ σήμερα ἡ ζωὴ καὶ ὁ θάνατος τοῦ Ἴωάννου τοῦ Χρυσοστόμου.

 Ἡ σημερινὴ ὅμως ἡμέρα ἔχει καὶ μιὰ ἄλλη ἀξιοπρόσεκτη διάσταση, καθ’ ὅτι ὁ Σεβασμιώτατος Ποιμενάρχης μας, κ. κ. ΧΡΥΣΟΣΤΟΜΟΣ ἑορτάζει τὰ σεπτὰ ὀνομαστήριά του.

 Ἀποτελεῖ πολυχρόνια καὶ σεβαστή ἐκκλησιαστικὴ Παράδοση νὰ ἑορτάζει τὸ πλήρωμα τῆς Ἐκκλησίας τὴν ἐπέτειο τῆς χειροτονίας, ἤ τῆς ἐνθρονίσεως ἤ τῶν ὀνομαστηρίων τοῦ Ἐπισκόπου. Ἤδη τὸν 4ον μ.Χ. αἰῶνα ὁ « Χρυσοῦς τὴν γλὠτταν, χρυσοῦς καὶ τὴν καρδίαν » Ἱερὸς Χρυσόστομος γιορτάζει μεγαλοπρεπέστατα στὶς 18 Δεκεμβρίου τὴν ἐπέτειο τῆς εἰς Ἐπίσκοπον χειροτονίας του.

 Ὁ Ἐπίσκοπος εἶναι ὁ πνευματικός μας Πατέρας, τροφοδότης καὶ καθοδηγητής. Εἶναι ὁ Ποιμένας καὶ ὁ Στρατηγὸς τῆς πνευματικῆς στρατιᾶς.

 Ὅ,τι ἐῖναι ὁ ἥλιος καὶ ἡ ἀναπνοὴ γιὰ τὴν ὑπαρξή μας,ἐῖναι ὁ Ἔπίσκοπος γιὰ τὴν πνευματική μας ζωή. Εἶναι τὸ κέντρο τῆς ζωῆς τῆς Ἐκκλησίας καὶ εἶναι ἀδιανόητη ἡ ἀπουσία του, ἀφοῦ χωρὶς αὐτόν « οὔτε τινὰ λέγεσθαι ἤ εἶναι χριστιανόν», σύμφωνα μὲ τὴν διδασκαλίαν τοῦ ] Ἁγίου Συμεὼν τῆς Θεσσαλονίκης.

 Εἶναι ὁ Δοῦλος τοῦ Ἔ[ὑαγγελίου καὶ γι’ αὐτὸ κατὰ τὴν χειροτονία Του τοποθετεῖται ἀνοικτὸ τὸ Εὐααγγέλιο, μὲ τὸ μέρος τοῦ περιεχομένου του, ἐπάνω εἰς τὴν κεφαλήν του.

 Εἶναι Εἰκόνα τοῦ Θεοῦ καὶ εὑρίσκεται « εἰς τόπον καὶ τύπον Χριστοῦ», ὅπως διδάσκουν οἱ θεοφώτιστοι Πατέρες.

 Ὅταν ὅλα αὐτά τὰ χαρακτηριστικὰ τοῦ ἀξιώματος συνυπάρχουν μὲ τὴν ἀξία ἐκείνου ποὺ τὸ φέρει, τότε ἔχουμε τὴν πληρότητα τοῦ καλοῦ Ποιμένος.

 Στὸν Σεβασμιώτατο Μητροπολίτη μας, φρονῶ ταπεινά, ὅτι συνυπάρχουν τὸ ἀξίωμα καὶ ἡ ἀξία, γι’ αὐτό καὶ ἡ τιμὴ στὸ πρόσωπό του πάντοτε, ἰδιαίτερα σήμερα, ὕστερα ἀπὸ μία γόνιμη ὑπερ - σαραντακονταετῆ ἀρχιερατική διακονία, εἶναι ἐπιβεβλημένη.

 Στὴν ἐποχή μας ποὺ εἶναι γεμάτη ἀπὸ ἀντινομίες καὶ παραδοξότητες καὶ τὴν χαρακτηρίζει ἡ ἀνατροπὴ τῶν ἀξιῶν καὶ ἡ ἰδεολογικὴ σύγχυση, στὶς μέρες μας ποὺ κλονίζονται καὶ ἀμφισβητοῦνται θεσμοὶ ὑπεραιωνόβιοι, στὰ καθοριστικὰ γιὰ τὸ μέλλον τῆς ἀνθρωπότητας χρόνια τὰ δίσεκτα, ποὺ ζοῦμε καὶ ποὺ παρατηρεῖται χρεωκοπία πνεύματος καὶ κυριαρχία πέλματος, ποὺ οἱ πιὸ πολλοὶ μηχανοκρατοῦ νται καὶ ἐλάχιστοι στοχάζονται, ἡ ἰδιάζουσα ἱεραρχικὴ προσωπικότητα τοῦ Σεβασμιωτάτου Μητροπολίτου μας, τοῦ Περιστερίου ΧΡΥΣΟΣΤΟΜΟΥ ἀποτελεῖ γιὰ τὸ παρὸν ἕνα σωτήριο ἀντίβαρο καὶ μία πραγματικὴ εὐλογία τοῦ Θεοῦ γιὰ τὴν ἐπὶ γῆς στρατευομένη Ἐκκλησία Του καὶ μία χρυσῆ ἐλπίδα γιὰ τὸ μέλλον.

 Ἡ Διαύγεια τοῦ Πνεύματός του, ἡ ἐκκλησιαστική του ἀξιοπρέπεια, ἡ θεολογική του κατάρτιση, ἡ ἀφοσίωσή του στὴν Ἐκκλησία μας ἀπὸ τὰ νεανικὰ του χρόνια, ἡ σεμνότητά του, ἡ καθαρότητα τῆς ζωῆς του, ποὺ εἶναι μία ἁγία διαμαρτυρία στῆς ἀποστασίας τὸν καιρό, ἡ ἀκεραιότητά του, τὸ ἦθος του, ὅλα αὐτά καὶ τόσα ἄλλα χαρακτηρίζουν τὴν ὁλοκληρωμένη προσωπικότητα τοῦ σεπτοῦ μας Πατέρα καὶ Ποιμενάρχου, γιὰ τὸν ὁποῖον δικαίως σεμνυνώμεθα Κλῆρος καὶ λαὸς τῆς εὐλογημένης Ἐκκλησίας τοῦ Περιστερίου.

 Ἀξιομίμητη γιὰ τοὺς νεωτέρους εἶναι ἡ ἀγωνία του γιὰ τὴν πνευματικὴ πρόοδο καὶ σωτηρία τῶν πιστῶν ποὺ τοῦ ἐνεπιστεύθη ὁ Θεός, καὶ ποὺ ἐκφράζεται μὲ τὴν ἀδιάκοπη ἀπὸ τὸν ἴδιο τροφοδοσία τοῦ λαοῦ του μὲ τὴν καθημερινὴ ἀθόρυβη καὶ ταπεινὴ συνεύρεσή του εἰς ἅπαντα τὰ καθημερινῶς δρώμενα, μὲ τὴν ἀνέγερση Ἱερῶν Ναῶν, μὲ τὴν λειτουργίαν τῶν Ἱερῶν Ναῶν ὡς Κυψελῶν ἔργων ἀγάπης, φιλανθρωπίας καὶ διακονίας ἁπάντων τῶν μελῶν τῶν περὶ τούτων εὑρισκομένων, μὲ τὴν ἀνέγερσιν ἱδρυμάτων, (παιδικῶν Σταθμῶν, Καλῶν γηρατειῶν, Γηροκομείου, Πνευματικῶν Κέντρων εἰς ὅλας τάς Ἐνορίας κ.λ.π ) .

 Μὲ τὴν Χάρη τοῦ Κυρίου μας, μὲ τὴν βαθιὰ ἐπίγνωση τῆς ὑπεύθυνης καὶ ὑψηλῆς ἀποστολῆς του, μὲ τὸν προσωπικό του συνεχῆ ἀγῶνα, διακρίνεται καθημερινὰ σὰν ποιμένας καὶ δάσκαλος, σὰν ὑψιπέτης λειτουργός, σὰν ἄξιος καὶ δεξιὸς πηδαλιοῦχος τῆς τοπικῆς μας Ἐκκλησίας καὶ συντελεστής μὲ τὶς γνώσεις του, τὴν πολυπειρία του καὶ τὴν χαρακτηριστικὴ εὐαισθησία του στὴν ἐπίλυση ἐκκλησιαστικῶν προβλημάτων γενικωτέρου ἐνδιαφέροντος.

 Σεβασμιώτατε Ἅγιε Πάτερ καὶ Δέσποτα,

 Πρὸ τεσσαράκοντα καί ἑνός ἐτῶν ὁ ὁμιλῶν, φοιτητὴς ὤν, ἐκ μέρους τῆς τότε ὀργανωμένης Νεότητος τῆς Ἱερᾶς ἡμῶν Μητροπόλεως, ἐξέφρασε ταπεινῶς πρὸς Ὑμᾶς τὸ Καλῶς Ἤλθατε καὶ τὴν εὐχή καὶ τὴν προσδοκίαν ὅτι ἡ Ἀρχιερατεία Σας θὰ εἶναι « ἐν πάσῃ σοφίᾳ καὶ συνέσει πνευματικῇ » .

 Σήμερα, δοξάζω τὸν Θεὸν διότι ἀξιώνομαι νὰ ἀναφωνήσω ἐν πλήρει καυχήσει μαζὶ μὲ τοὺς ἀδελφοὺς συμπρεσβυτέρους καὶ τὸν πιστὸν λαὸν τοῦ Περιστερίου ὅτι « ἀληθῶς,τ οιοῦτος ἠμῖν ἔπρεπεν Ἀρχιερεύς ».

 Σεβασμιώτατε, Πάτερ καὶ Δέσποτα,

 Ὁ Μέγας καὶ αἰώνιος τῆς Ἐκκλησίας Ἀρχιερεύς, ὁ Κύριος ἡμῶν , Σᾶς ἀξιώνη νὰ ἑορτάζετε τὴν στιγμὴν αὑτὴν, ἐν μέσῳ τοῦ Ποιμνίου Σας, τὰ εὐλογημένα Ὀνομαστήρια σας.

 Παρακαλοῦμεν, λοιπόν, σήμερον, εἰς ἀντίδοσιν τῶν ἰδικῶν σας πλουσίων Ἀρχιερατικῶν εὐχῶν καί εὐλογιῶν, νὰ Δεχθῆτε αὐτήν τὴν ὥραν, ἀντιστοίχως, καὶ τάς ἰδικάς μας εὐλαβικάς ὑικάς εὐχάς καὶ ἐκδηλώσεις σεβασμοῦ καὶ ἀγάπης, διὰ τὰ Ὀνομαστήριά Σας.

 Διάπυρος ἀναπέμπεται, ἐκ μέρους ὅλων μας ἡ εὐχή ὅπως ὁ Κύριος, διὰ τῆς Χάριτος τοῦ Ὁποίου ἀνεδείχθητε μέχρι σήμερον « δόκιμος τῷ Θεῷ ἐργάτης, ἀνεπαίσχυντος », σᾶς ἐπιδαψιλεύη ἐτι περαιτέρω τὴν χάριν Του, Σᾶς χαρίζη ὑγείαν πνευματικὴν καὶ σωματικὴν καὶ σᾶς διατηρῇ ἐν μέσῳ τοῦ ποιμνίου σας, « μακροημερεύοντα καὶ ὀρθοτομοῦντα τὸν λόγον τῆς ἀληθείας Του »

 ΧΡΥΣΟΣΤΟΜΟΥ, τοῦ Σεβασμιωτάτου καί Θεοπροβλήτου Μητροπολίτου Περιστερίου, πατρὸς καὶ Ποιμενάρχου ἡμῶν, εἴησαν πάμπολλα τά ἔτη.

**ΓΙΑ ΤΟ ΟΡΘΟΔΟΞΙΑ ΙΝΦΟ**